Η επίδραση του βιοϋλικού υδροξυαπατίτη/χιτοζάνης στην κατευθυνόμενη οστική ανάπλαση προκλητών κρανιακών ελλειμμάτων επίμυων
Authors: Χατζηπέτρος Εμμανουήλ 
Published: September 2021

Η πειραματική μελέτη αυτή έχει σκοπό να προσδιοριστεί η επίδραση του βιοϋλικού νάνο-Υδροξυαπατίτη/Χιτοζάνης 75/25 w/w στην κατευθυνόμενη οστική ανάπλαση κρανιακών οστικών ελλειμμάτων επίμυων. Ο προσδιορισμός της επίδρασης του βιοϋλικού στην κατευθυνόμενη οστική ανάπλαση θα γίνει με ανάλυση Κωνικής Δέσμης Υπολογιστικής Τομογραφίας (Cone Beam Computed Tomography, CBCT) και με ιστομορφομετρική ανάλυση στις περιοχές των κρανιακών οστικών ελλειμμάτων σε τρεις διαφορετικούς χρόνους ελέγχου (2, 4 και 8 εβδομάδες). Υλικά και Μέθοδοι: Χρησιμοποιήθηκαν 36 ενήλικοι επίμυες Sprague Dawley (18 αρσενικοί και 18 θηλυκοί). Με τη χρήση χειρουργικής φρέζας δημιουργήθηκαν 2 αμφοτερόπλευρα, τυποποιημένα οστικά ελλείμματα, διαμέτρου 5mm, στο δεξιό και αριστερό βρεγματικό οστούν της κεφαλής κάθε επίμυ. Στο δεξιό έλλειμμα τοποθετήθηκε το ικρίωμα του νάνο-Υδροξυαπατίτη/Χιτοζάνης και αποτέλεσε την πειραματική ομάδα, ενώ το αριστερό έλλειμμα παρέμεινε άδειο, αποτελώντας την ομάδα ελέγχου. Δύο θηλυκοί επίμυες πέθαναν μετεγχειρητικά. Οι 34 επίμυες ευθανατώθηκαν στις 2, 4 και 8 εβδομάδες μετά τη χειρουργική διαδικασία. Διεξήχθη ακτινολογική ανάλυση των 28 ιστοτεμαχίων με τη χρήση CBCT (ανάλυση του επιπέδου διαβάθμισης του γκρι, grayscale value, VGiHU) και ιστολογική και ιστομορφομετρική ανάλυση των 34 ιστοτεμαχίων σε επιλεγμένες περιοχές ενδιαφέροντος: περιφερική περιοχή προς τα έσω της μέσης οβελιαίας ραφής (lateral 1, l1), περιφερική περιοχή προς τα έξω της μέσης οβελιαίας ραφής (lateral 2, l2), κεντρική περιοχή (central). Στις περιοχές ενδιαφέροντος (ROI) μετρήθηκαν το εμβαδόν τους (μm2) και ο απόλυτος αριθμός των οστεοκυττάρων (Osteocytes, Ost). Στις περιοχές των αρχικών τρυπανισμών της πειραματικής ομάδας (Defects-Deficits, Defi) μετρήθηκε η επιφάνεια κάλυψης και η βιοαποικοδομησιμότητα του βιοϋλικού (Material, Mat) σε μm2 . Με βάση τα ανωτέρω μελετήθηκαν οι εξής παράμετροι: Κλάσμα Οστικής Ανάπλασης (Fraction of Bone Regeneration, FBR) [%], η βιοαποικοδομησιμότητα του βιοϋλικού (Material, Mat) [μm2], η Κυτταρική πυκνότητα Οστεοκυττάρων (Cell Density, CD) [οστεοκύτταρα/ μm2] και [οστεοκύτταρα/ mm2] και ο Απόλυτος Αριθμός Οστεοκυττάρων (Οsteocytes, Ost). Αποτελέσματα: Η πειραματική ομάδα παρουσίαζε σε στατιστικά σημαντικό βαθμό υψηλότερες μέσες τιμές VGiHU (856.35VGiHU) σε σχέση με την ομάδα ελέγχου (541.19 VGiHU) σε όλες τις εβδομάδες. Συνεπώς, το τυποποιημένο οστικό έλλειμμα της πειραματικής ομάδας απεικονίζεται περισσότερο ακτινοσκιερό σε σχέση με την ομάδα ελέγχου (Ρ=0,000Η μέση τιμή του κλάσματος οστικής ανάπλασης της πειραματικής ομάδας ήταν 33,8394% ενώ του κλάσματος οστικής ανάπλασης της ομάδας ελέγχου ήταν 15,9155% (P=0.000). Συμπεράσματα: Το βιοϋλικό νάνο-Υδροξυαπατίτης/Χιτοζάνη (nHAp/CS) 75/25 w/w επιδρά θετικά στην κατευθυνόμενη οστική ανάπλαση τυποποιημένων προκλητών κρανιακών ελλειμμάτων επίμυων, όπως καταδεικνύεται από τις αυξημένες τιμές του κλάσματος οστικής ανάπλασης, της κυτταρικής πυκνότητας των οστεοκυττάρων και του απόλυτου αριθμού των οστεοκυττάρων στην πειραματική ομάδα σε σχέση με την ομάδα ελέγχου. Το ικρίωμα του nHAp/CS απεικονίζεται ως ακτινοσκιερό υλικό με τη χρήση CBCT. Η βιοαποικοδομησιμότητα του ικριώματος nHAp/CS 75/25 w/w κρίνεται επαρκής. Συμπερασματικά, τα ικριώματα του nHAp/CS ενσωματώνονται άριστα εντός το οστίτη ιστού και παρέχουν ένα αποτελεσματικό χώρο για τον σχηματισμό νεόπλαστου οστού σε τυποποιημένα κρανιακά οστικά ελλείμματα επίμυων. Ωστόσο, αυτά τα αποτελέσματα δεν είναι κατά ανάγκη εφαρμόσιμα στο οστούν της ανθρώπινης φατνιακής ακρολοφίας. Συνεπώς, απαιτείται περαιτέρω διερεύνηση των ικριωμάτων nHAp/CS σε μελέτες κατευθυνόμενης οστικής ανάπλασης σε χειρουργικές διαδικασίες αποκατάστασης οστικών ελλειμμάτων της ανθρώπινης φατνιακής ακρολοφίας.